Je Henry, de Ceys, fiz Pierre, çay en arriers diz Ray, et je Perrins, fiz Vuachiere, de Cey, cosins, faisons savoir à touz... que nous avons vendu, delivré et baillié à noble baron Jehan, conte de Bourgoigne et signour de Salins, et à Lore, la contesse, sa famme, nuef jornalx de terre que en prel que en terre gaignable dessouz Monmaour, c’est à savoir: en la Sauze trois jornax, et en la Crascene un jornal et demie, et en Roschan un jornal et demi, en Planches un jornalx, ou Grant Champ où li fosse sunt un jornal et demi, et en sou[s] les Planches deme jornal, pour nuef livres d’estevenens, lesquex nous avons receues en pecune nombrée, tornée en nostre profiz, et desquex nous nous tegnons plenierement pour paiez... En tesmoignaige de ce, à noz prieres et à noz requestes, li chapitres de Saint-Anathoile et de Saint-Morix de Salins ont mis lours seaux pendant en ces lettres. Ce fut fait ou mois de juillet l’an Nostre Signour qui corroit par mil CC et sexante.